KIRJALLINEN KYSYMYS E-0716/02

esittäjä(t): Ria Oomen-Ruijten (PPE-DE) ja Bartho Pronk (PPE-DE) komissiolle

(15. maaliskuuta 2002)

Aihe: Flanderin alueen hoitovakuutus

Belgian Flanderin alueella on hiljattain otettu käyttöön hoitovakuutus. On epäselvää kuuluuko tämä hoitovakuutus asetuksen 1408/71(1) soveltamisalaan.

Katsooko komissio, että Flanderin hoitovakuutus on asetuksen 1408/71 4 artiklan, 1 kohdan A alakohdan soveltamisalan mukainen? Jos komissio ei ole tätä mieltä, voiko Flanderin alueen hallinto säätää odotusajan Euroopan talousalueelta tuleville työnhakijoille tai eläkeläisille, jotka muuttavat Flanderin alueelle?

(1) EYVL L 149, 5.7.1971, s. 2.

Anna Diamantopouloun komission puolesta antama vastaus

(23. huhtikuuta 2002)

Kun kyseessä on sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annetun neuvoston asetuksen (ETY) N:o 1408/71 asiallinen soveltamisala, komissio haluaisi muistuttaa arvoisille parlamentin jäsenille, että soveltamisalaan kuuluvien ja kuulumattomien etuuksien määrittäminen perustuu pääasiassa kunkin etuuden perusominaisuuksiin ja varsinkin etuuden tarkoitukseen ja myöntämisehtoihin. Se ei perustu siihen, onko etuus määritelty sosiaaliturvaetuudeksi kansallisessa lainsäädännössä (ks. asiassa Molenaar annettu tuomio(1), 19 kohta). Lisäksi se, että etuudet perustuvat asetukseen (ETY) N:o 1408/71, ei vaikuta mitenkään jäsenvaltioiden sisäisessä oikeudenkäytössä määriteltyyn etuuksien luonteeseen (ks. vastaava tuomio asiassa komissio vastaan Ranskan tasavalta(2), 32 kohta).

Etuutta voidaan pitää asetuksessa (ETY) N:o 1408/71 tarkoitettuna sosiaaliturvaetuutena, jos sen myöntäminen etuudensaajille perustuu tiettyyn laissa määriteltyyn asemaan yksilöllisestä tarveharkinnasta riippumatta ja jos etuus liittyy johonkin asetuksen (ETY) N:o 1408/71 4 artiklan 1 kohdassa nimenomaisesti lueteltuun vakuutustapahtumaan. Luettelo on tyhjentävä, koska sellaista sosiaaliturvan osaa, jota luettelossa ei ole mainittu, ei voida pitää asetuksen tarkoittamana sosiaaliturvana, vaikka se antaa oikeuden etuuteen (ks. etenkin asiassa Molenaar annettu tuomio, 20 kohta ja sitä seuraavat kohdat).

Mitä tulee parlamentin jäsenten kysymyksessä esiintuotuun hoitovakuutukseen, joka luotiin Belgian flaaminkielisen yhteisön 30. maaliskuuta 1999 antamalla asetuksella, on selvää, että kyseisen hoitovakuutuksen etuuksien saamista koskevissa säännöksissä edunsaajille annetaan oikeudellisesti määritelty oikeus etuuksiin.

Kyseisen lainsäädännön ja komission saamien tietojen perusteella hoitovakuutuksella katetaan kokonaan tai osittain tietyt vakuutetun hoidon tarpeesta aiheutuvat kulut. Tällaisia ovat mm. kotihoito, erikoislaitoksissa annettu hoito, vakuutetulle välttämättömien laitteiden ja materiaalien hankinta (esimerkiksi erikoissänky, -patja tai -tuoli, hengityslaite ja happipullot). Tämäntyyppisillä etuuksilla on päätarkoituksena täydentää sairausvakuutuksen antamaa vakuutusturvaa ja kohentaa hoidon tarpeessa

olevien henkilöiden terveydentilaa ja elämänlaatua. Näin ollen kyseiset etuudet on katsottava asetuksen (ETY) N:o 1408/71 4 artiklan 1 kohdan a alakohdassa tarkoitetuiksi sairausetuuksiksi (ks. myös asiassa Molenaar annettu tuomio, 2325 kohta, ja asiassa Jauch annettu tuomio(3), 28 kohta).

Koska kyseiset lisäsairausvakuutuksen kattamat, vakuutetun hoidon tarpeesta aiheutuvat kulut otetaan vastattaviksi suoraan tai niistä maksetaan korvaus jälkikäteen, kyse on nimenomaan asetuksen (ETY) N:o 1408/71 19 artiklan 1 kohdan a alakohdassa, 25 artiklan 1 kohdan a alakohdassa ja 28 artiklan 1 kohdan a alakohdassa tarkoitetuista luontoissuorituksista (ks. asiassa Molenaar annettu tuomio, 32 kohta).

Tämän asetuksen 18 artiklaa sovelletaan myös kyseisiin etuuksiin. Artiklan 1 kohdan mukaisesti sen jäsenvaltion toimivaltainen laitos, jonka lainsäädännön mukaan etuuksia koskevan oikeuden saavuttamiseksi, säilyttämiseksi tai takaisinsaamiseksi edellytetään vakuutus-, työskentely- tai asumiskausien täyttymistä, ottaa tarpeellisessa määrin huomioon vakuutus-, työskentely- tai asumiskaudet, jotka ovat täyttyneet toisen jäsenvaltion lainsäädännön mukaan, ikään kuin nämä kaudet olisivat täyttyneet sen soveltaman lainsäädännön mukaan.

Parlamentin jäsenten tarkoittaman, sovellettavaan lainsäädäntöön 18. toukokuuta 2001 annetulla asetuksella liitetyn ja yhteisön kansalaisia koskevan edellytyksen mukaisesti on ehtoa, jonka mukaan vakuutusmaksuja on täytynyt maksaa vähintään viiden vuoden ajalta, sovellettava siten, että jonkin toisen jäsenvaltion lainsäädännön mukaisesti täyttyneet sairausvakuutuskaudet otetaan huomioon samalla tavoin kuin sovellettavan lainsäädännön mukaiset vakuutuskaudet.

Komissio on ottanut yhteyttä Belgian viranomaisiin ja tiedustellut, onko kyseinen lainsäädäntö yhteisön lainsäädännön mukaista ja miten sitä sovelletaan yhteisön kansalaisiin. Parlamentin jäsenet pidetään ajan tasalla asian kehityksestä.

(1) Asia C-160/96, Molenaar, tuomio 5. maaliskuuta 1998, Kok. I-0843.

(2) Asia C-169/98, komissio vastaan Ranskan tasavalta, tuomio 15.helmikuuta 2000, Kok. I-1049.

(3) Asia C-215/99, Jauch, tuomio 8. maaliskuuta 2001, Kok. 1901.